
VŠEOBECNE ZÁVAZNÉ NARIADENIE 

OBCE Michaľany
č. 2/2016
o odvádzaní odpadových vôd do verejnej kanalizácie a o pripojení nehnuteľnosti na verejnú

kanalizáciu na území obce

Článok 1

Predmet nariadenia

Všeobecné záväzné nariadenie upravuje užívanie verejnej kanalizácie na vypúšťanie odpadových vôd, vymedzuje pojmy, podmienky užívania verejnej kanalizácie, podmienky na zriadenie kanalizačných prípojok, kontrolnú činnosť a porušenie povinnosti.

Návrh VZN je vypracovaný v súlade s utanovením § 6 zákona č. 369/1990 Zb. o obecnom zriadení, v znení neskorších predpisov a podľa príslušných ustanovení zákona NR SR č. 442/2002 Z.z. o verejných vodovodoch a kanalizáciach, zákona č. 364/2004 Z.z. o vodách a o zmene zákona SNR č. 372/1990 Zb. o priestupkoch v znení neskorších predpisov /vodný zákon/, v znení neskorších predpisov.

Článok 2

Vymedzenie pojmov

Vlastník – užívateľ – je ten, kto vypúšťa odpadové vody do verejnej kanalizácie.

Prevádzkovateľ – je ten, kto zabezpečuje odvádzanie odpadových vôd do verejnej kanalizácie a

                               ich vyčistenie.

Verejná kanalizácia – je súbor objektov a zariadení zabezpečujúcich neškodné odvádzanie

                                      odpadových vôd od jednotlivých odberateľov, vrátane ich čistenia.

Kanalizačná prípojka – je úsek potrubia, ktorým sa odvádzaju odpadové vody z miesta

                                         vyústenia vnútorných kanalizačných rozvodov objektu alebo stavby  až po

                                         zaústenie do verejnej kanalizácie.

Odpadová voda – je voda použitá z rodinných domov a služieb predovšetkým z ľudského        

                               metabolizmu a činnosti v domácnostiach, z kúpeľní, WC, stravovacích zariadení

                               a iných podobných zariadení.

Povrchová voda – je voda zo zrážok, ktorá nevsiakla do zeme a vteká do stokovej siete

                               z terénu, alebo z vonkajších častí budov.

Čistiareň odpadových vôd – je súbor objektov a zariadení na čistenie odpadových vôd pred 

                                                 ich vypúšťaním do povrchových vôd.

Nebezpečná látka – je škodlivá látka, ktorá nie je súčasťou odpadových vôd.

Stočné – je poplatok spojený s odvádzaním odpadových vôd verejnou kanalizáciou vrátane ich

               čistenia.

Článok 3

Všeobecné ustanovenia

1/Verejná kanalizácia je prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd. Verejnou kanalizáciou ani jej súčasťou nie sú kanalizačné prípojky.

2/Vlastníkom a prevádzkovateľom verejnej kanalizácie je Obec. 

3/Prevádzkovateľ zabezpečuje riadnu prevádzku a údržbu kanalizačnej siete a objektov na nej, nerušené odvádzanie odpadových vôd verejnou kanalizáciou a ich zneškodňovanie v čistiarni odpadových vôd.

Článok 4

Prevádzka verejnej kanalizácie

1/ Občania obce Michaľany – vlastníci,resp. užívatelia nehnuteľnosti, v ktorých vznikajú odpadové vody sú povinní pripojiť nehnuteľnosti na verejnú kanalizáciu a splniť technické podmienky týkajúce sa najmä miesta a spôsobu pripojenia na verejnú kanalizáciu.  Kanalizačná prípojka musí byť vedená mimo septik, resp. žumpu.

Termín napojenia na verejnú kanalizáciu je do 31. 08. 2016
Ak sa vlastník – užívateľ do uvedeného termínu nepripojí na verejnú kanalizáciu je povinný predložiť vlastníkovi verejnej kanalizácie čiže obci Michaľany povolenie orgánu štátnej správy 

/Okresný úrad Trebišov -  Odbor životného prostredia o spôsobe zneškodňovania odpadových vôd zo svojej nehnuteľnosti.

2/ Na verejnú kanalizáciu sa môže pripojiť len nehnuteľnosť, ktorá má vybudovanú vnútornú kanalizáciu zodpovedajúcu technickým normám. Napojenie a odpojenie nehnuteľnosti z verejnej kanalizácie je možné len so súhlasom vlastníka a prevádzkovateľa verejnej kanalizácie.

3/ Pásmom ochrany je časť pozemku nad verejnou kanalizáciou a kanalizačnou prípojkou v šírke 1,5 m na obidve strany kanalizačného potrubia. Vlastník – užívateľ nehnuteľnosti je povinný zabezpečiť prístup k dôležitým zariadeniam verejnej kanalizácie.

4/ Kanalizačnou prípojkou môže vlastník nehnuteľnosti vypúšťať iba vody zodpovedajúce charakteru odpadovej vody. Povrchové vody a vody z chovu hospodárskych zvierat, alebo iné druhy vody sa do verejnej kanalizácie nesmú vypúšťať.

5/ Vlastník – užívateľ nehnuteľnosti je povinný zabezpečiť, aby do verejnej kanalizácie neboli odvádzané vody s obsahom nebezpečných látok a cudzích predmetov.

6/ Vlastník – užívateľ nehnuteľnosti vypúšťajúci odpadovú vodu kanalizačnou prípojkou do verejnej kanalizácie je povinný platiť prevádzkovateľovi verejnej kanalizácie – stočné.

Článok 5

Zriadenie kanalizačnej prípojky

Postup vlastníka – užívateľa nehnuteľnosti pri budovaní kanalizačnej prípojky:

1/ Vlastník – užívateľ nehnuteľnosti, alebo iná osoba poverená vlastníkom nehnuteľnosti si uplatní na Obecnom úrade obce Michaľany - „Ohlásenie drobnej stavby“ K predmetnému „ohláseniu“ priloží situačný návrh kanalizačnej prípojky až po zaústenie do verejnej kanalizácie.

2/ Vlastník – užívateľ nehnuteľnosti so stavbou začne až po vykonaní obhliadky v teréne a po obdŕžaní písomného súhlasu od obce.

Článok 6

Záverečné ustanovenia

1/ Kontrolnú činnosť na dodržiavanie tohto VZN vykonáva starosta obce, poverení poslanci OZ, stavebný dozor .

2/ V prípade, že zo strany vlastníka – užívateľa dôjde k porušeniu ustanovení tohto VZN bude voči nemu uplatnený sankčný postih vo výške 150 eur, pretože sa jedná o odpadové vody, ktoré môžu ohroziť kvalitu podzemných vôd, ako aj zdravie ľudí. Bude mu určený náhradný termín pripojenia sa na verejnú kanalizáciu spravidla do 2 mesiacov. Pri nedodržaní náhradného termínu sankčný postih bude dvojnásobkom prvého.

3/ Za porušenie povinnosti vyplývajúcich z tohto VZN môže obec uložiť pokutu právnickým a fyzickým osobám oprávneným na podnikanie podľa zákona 369/1990 Zb. o obecnom zriadení v platnom znení, podľa § 39 zákona č. 442/2002  Z.z. V platnom znení a zákona č. 364/2004 Z.z. o vodách /vodný zákon/ v znení neskorších predpisov, prípadne pristúpiť k podaniu oznámenia právnických a fyzických osôb za priestupok na úseku verejných vodovodoch a verejných kanalizácii podľa § 40 ods.1 písm. d/e/ zákona príslušnému Okresnému úradu životného prostredia.

4/ Toto nariadenie obce bolo schválené uznesením č. 12/2016 na zasadnutí Obecného zastupiteľstva dňa  31. 03. 2016 a nadobúda účinnosť 01. 04. 2016
V Michaľanoch 01. 04. 2016






Ing. Daniel  Ceran







starosta obce

